**ข้อกำหนดและเงื่อนไขการใช้บริการ (Term and conditions) และคำประกาศเกี่ยวกับนโยบายความเป็นส่วนตัว (Privacy Notice)**

เพื่อปกป้องสิทธิของท่าน ข้อกำหนดและเงื่อนไขการใช้บริการนี้จะกำกับดูแลการใช้บริการ “Nirun for Community” หรือระบบ Nirun (<https://community.app.nirun.life>) ซึ่งประกอบด้วยข้อกำหนดและเงื่อนไขฉบับนี้ ภายใต้ข้อกำหนดและเงื่อนไขการใช้บริการต่อไปนี้ ขอให้ท่านอ่านข้อกำหนดและเงื่อนไขการใช้บริการที่กำหนดไว้อย่างละเอียด การที่ท่านใช้บริการนี้ ถือว่าท่านตกลงและยอมรับข้อผูกพันทางกฎหมายที่ระบุไว้ในข้อกำหนดและเงื่อนไขการใช้บริการรวมถึงนโยบายความเป็นส่วนตัว

**ที่มา**

ระบบ Nirun for Community เกิดจากความร่วมมือระหว่างสำนักงานพัฒนาวิทยาศาสตร์และเทคโนโลยีแห่งชาติ (สวทช.) และกรมกิจการผู้สูงอายุ (ผส.) โดยมีวัตถุประสงค์เพื่อส่งเสริมและควบคุมคุณภาพการให้บริการในโครงการบริบาลและคุ้มครองสิทธิของผู้สูงอายุในระดับชุมชนอย่างเป็นระบบ โดยมีการนำระบบ Nirun ซึ่งพัฒนาโดย สวทช. มาใช้ในการบันทึกข้อมูลกิจกรรมการให้บริการผู้สูงอายุของผู้บริบาลคุ้มครองสิทธิผู้สูงอายุในพื้นที่อย่างครบถ้วน ข้อมูลที่บันทึกผ่านระบบ Nirun จะเป็นหลักฐานสำคัญที่ใช้ประกอบการพิจารณาการเบิกค่าชดเชยของผู้บริบาล รวมถึงช่วยให้หน่วยงานที่เกี่ยวข้องสามารถติดตาม ประเมินผล และพัฒนาคุณภาพการให้บริการได้อย่างมีประสิทธิภาพและยั่งยืน

**1.คำนิยาม**

* **“ระบบ Nirun หรือ Nirun for Community”** หมายถึง ระบบเทคโนโลยีสารสนเทศซึ่งพัฒนาโดย กลุ่มนวัตกรรมแพลตฟอร์มดิจิทัลสุขภาพการแพทย์ (DHCB) สังกัดสำนักงานพัฒนาวิทยาศาสตร์และเทคโนโลยีแห่งชาติ (สวทช.) โดยความร่วมมือกับกรมกิจการผู้สูงอายุ (ผส.) มีวัตถุประสงค์เพื่อใช้เป็นเครื่องมือในการบันทึกข้อมูลกิจกรรมการให้บริการภายใต้โครงการบริบาลและคุ้มครองสิทธิของผู้สูงอายุในระดับชุมชน เพื่อให้การให้บริการมีความต่อเนื่อง
* **“ผู้ให้บริการ”** หมายถึง สำนักงานพัฒนาวิทยาศาสตร์และเทคโนโลยีแห่งชาติ (สวทช.) ร่วมกับกรมกิจการผู้สูงอายุ (ผส.
* **“ผู้ควบคุมข้อมูลส่วนบุคคล (Data Controller)”** หมายถึง กรมกิจการผู้สูงอายุ (ผส.) ซึ่งมีอำนาจหน้าที่ในการตัดสินใจเกี่ยวกับวัตถุประสงค์และวิธีการในการเก็บรวบรวม ใช้ หรือเปิดเผยข้อมูลส่วนบุคคล โดยการประมวลผลข้อมูลจะกระทำตามขอบเขตที่ได้รับความยินยอมจากเจ้าของข้อมูล หรือเป็นไปตามฐานทางกฎหมายที่เกี่ยวข้อง
* **“ผู้ประมวลผลข้อมูลส่วนบุคคล (Data Processor)”** หมายถึง สำนักงานพัฒนาวิทยาศาสตร์และเทคโนโลยีแห่งชาติ (สวทช.) ซึ่งดำเนินการเก็บรวบรวม ใช้ หรือเปิดเผยข้อมูลส่วนบุคคลตามคำสั่งหรือในนามของผู้ควบคุมข้อมูลส่วนบุคคล
* **“ผู้ใช้บริการ”** หมายถึง ผู้ปฏิบัติงานในพื้นที่ เช่น ผู้บริบาลคุ้มครองสิทธิผู้สูงอายุ ซึ่งผ่านการอบรมและรับรองคุณสมบัติโดยกรมกิจการผู้สูงอายุ (ผส.) และได้รับสิทธิในการเข้าถึงและใช้งานระบบ Nirun เพื่อการบันทึกและรายงานกิจกรรมการให้บริการในระดับชุมชน
* **“ข้อมูลด้านสุขภาพของบุคคล”** หมายถึง ข้อมูลหรือสิ่งใด ๆ ที่แสดงออกมาใน รูปเอกสาร แฟ้ม รายงาน หนังสือ แผนผัง แผนที่ ภาพวาด ภาพถ่าย ฟิล์ม การบันทึกภาพหรือเสียง การบันทึกโดยเครื่องมือทางอิเล็กทรอนิกส์หรือวิธีอื่นใดที่ทําให้สิ่งที่บันทึกไว้ปรากฏขึ้นในเรื่องที่เกี่ยวกับ สุขภาพของบุคคลที่สามารถระบุตัวบุคคลได้และให้รวมถึงข้อมูลอื่นๆ ตามระเบียบกระทรวงสาธารณสุข เรื่อง การคุ้มครองและจัดการข้อมูลด้านสุขภาพของบุคคล พ.ศ. 2561
* **“ข้อมูลอิเล็กทรอนิกส์”** หมายถึง ข้อมูลด้านสุขภาพของบุคคลที่เป็นเอกสารหรือข้อความในรูปแบบอิเล็กทรอนิกส์ ตามระเบียบกระทรวงสาธารณสุข เรื่อง การคุ้มครองและจัดการข้อมูลด้านสุขภาพของบุคคล พ.ศ. 2561
* **“ระเบียนสุขภาพ”** หมายถึง ทะเบียนหรือรายการ ข้อมูลด้านสุขภาพของบุคคล ที่กระทรวงสาธารณสุข หน่วยงานทั้งภาครัฐและเอกชน นํามาเก็บ จัดการ ใช้และเปิดเผยเพื่อประโยชน์ของเจ้าของข้อมูล ตามระเบียบกระทรวงสาธารณสุข เรื่อง การคุ้มครองและจัดการข้อมูลด้านสุขภาพของบุคคล พ.ศ. 2561

**2.การตกลงยอมรับข้อกำหนดและเงื่อนไขการให้บริการ**

ข้อตกลงฉบับนี้ เป็นการกำหนดเงื่อนไขและข้อกำหนดในการใช้ **“บริการ”** ของ **“ผู้ให้บริการ”** ไม่ว่าจะเป็นการใช้บริการผ่านช่องทางใด การเข้าใช้ **“บริการ”** นี้ ถือว่าผู้ใช้บริการได้ยอมรับและผูกพันตามข้อตกลง ข้อควรทราบ เงื่อนไขการให้บริการ ตลอดจนข้อกำหนดอื่นๆภายใต้ข้อตกลงฉบับนี้ **“ผู้ให้บริการ”** สงวนสิทธิ์ ในการ เพิ่มเติม เปลี่ยนแปลง ยกเลิก รายละเอียด เงื่อนไข และข้อกำหนดในข้อตกลงฉบับนี้ โดยมิต้องแจ้งให้ท่านทราบล่วงหน้า ผู้ใช้บริการตกลงที่จะตรวจสอบข้อตกลง ข้อควรทราบ เงื่อนไขการให้บริการ ตลอดจนข้อกำหนดอื่นๆ ทุกครั้งที่เข้าใช้บริการ และเมื่อผู้ใช้บริการเข้าใช้บริการ ถือว่าท่านได้ยอมรับและผูกพันข้อตกลง ข้อควรทราบ เงื่อนไข การให้บริการ ตลอดจนข้อกำหนดอื่นๆ ที่มีอยู่ ณ เวลาที่เข้าใช้บริการ

* 1. เมื่อผู้ใช้บริการลงทะเบียนเพื่อเข้าใช้บริการแล้ว เท่ากับผู้ใช้บริการยืนยันว่าผู้ใช้บริการได้อ่านข้อตกลงการใช้งานนี้โดยละเอียดและครบถ้วน และยอมรับที่จะปฏิบัติตามข้อตกลงการใช้งานของ **“ผู้ให้บริการ”** ทุกข้อ
  2. ยินยอมให้ผู้ให้บริการเก็บรวบรวมข้อมูลส่วนบุคคลของผู้ใช้บริการและและข้อมูลส่วนบุคคลและระเบียนสุขภาพของเจ้าของข้อมูลเพื่อประโยชน์แก่ผู้ใช้บริการและเจ้าของข้อมูล ซึ่งผู้ให้บริการจะรักษาข้อมูลอย่างปลอดภัยตามมาตรฐานอุตสาหกรรมซอฟต์แวร์
  3. ผู้ใช้บริการ ยินยอมให้ผู้ให้บริการสามารถนำข้อมูลด้านสุขภาพ ระเบียนสุขภาพ ข้อมูลอิเล็กทรอนิกส์ ของเจ้าของข้อมูล ไปใช้ในการวิเคราะห์ หรือทำการวิจัยเพื่อพัฒนาคุณภาพชีวิตของประชาชนโดยไม่ระบุตัวบุคคล
  4. ต้องปฏิบัติตามเงื่อนไขภายใต้ข้อตกลงการให้บริการโดยเคร่งครัด รวมถึงการปฏิบัติตามนโยบาย ประกาศ คำสั่ง ระเบียบ และข้อบังคับของผู้ให้บริการ ตลอดจนกฎหมายที่เกี่ยวข้องกับการใช้บริการทั้งที่ใช้อยู่ในปัจจุบันและที่จะเกิดขึ้นในอนาคต อาทิ พระราชบัญญัติคุ้มครองข้อมูลส่วนบุคคล และ มาตรา 7 ของพระราชบัญญัติสุขภาพ 2550, พระราชบัญญัติว่าด้วยการกระทำความผิดทางคอมพิวเตอร์ พ.ศ. 2550 เป็นต้น
  5. ผู้ใช้บริการ ต้องรักษาชื่อบัญชีผู้ใช้งาน (Username) และรหัสผ่าน (Password) ไว้เป็นความลับ (Confidential) หากปรากฏว่ามีผู้อื่นสามารถใช้งานผ่านบัญชีของผู้ใช้บริการได้ ผู้ให้บริการจะไม่รับผิดชอบต่อความเสียหายที่เกิดขึ้น และอาจจะเข้าข่ายฐานความผิด มาตรา 5 พระราชบัญญัติว่าด้วยการกระทำความผิดทางคอมพิวเตอร์ พ.ศ. 2550
  6. ผู้ใช้บริการ ต้องไม่ใช้งานโปรแกรม Bot หรือโปรแกรมใดๆ ที่สามารถเข้าใช้งานโดยไม่ผ่านระบบ Web interface ที่แพลตฟอร์มกำหนด อาจจะเข้าข่ายฐานความผิด มาตรา 10 พระราชบัญญัติว่าด้วยการกระทำความผิดทางคอมพิวเตอร์ พ.ศ. 2550 ทีมีผลกระทบต่อระบบคอมพิวเตอร์ของผู้อื่น ถูกระงับ ชะลอ ขัดขวาง หรือรบกวน จนไม่สามารถทำงานตามปกติได้
  7. ผู้ใช้บริการ จะต้องยินยอมให้ผู้ให้บริการเก็บข้อมูลพฤติกรรมการใช้บริการเพื่อปรับปรุงการให้บริการ
  8. ตกลงจะไม่ใช้ถ้อยคำที่ไม่เหมาะสมระหว่างการใช้บริการ
  9. ผู้ให้บริการ ไม่ต้องรับผิดในความเสียหายที่เกิดขึ้นจากเหตุสุดวิสัยต่างๆ หรือเหตุการณ์ที่ผู้ให้บริการไม่สามารถควบคุมได้ ซึ่งรวมถึงการที่อุปกรณ์ ระบบสื่อสาร หรือการส่งสัญญาณเชื่อมต่อไม่ทำงาน หรือการรบกวนจากไวรัสคอมพิวเตอร์ หรือจากการกระทำที่ไม่ชอบด้วยกฎหมาย หรือในกรณีที่ผู้ให้บริการปิดให้บริการนี้ เพื่อปรับปรุงหรือบำรุงรักษาระบบ อันเป็นเหตุให้ผู้ใช้บริการไม่สามารถใช้บริการนี้ได้
  10. ผู้ให้บริการ ไม่รับผิดความเสียหายใดๆ ที่เกิดขึ้นจากการใช้บัญชีส่วนตัวของผู้ใช้บริการ หรืออนุญาตให้บุคคลใดใช้บัญชีส่วนตัวของตน ทั้งนี้ท่านจะไม่ใช้บัญชีส่วนตัว ของบุคคลอื่นเช่นกัน ทั้งนี้หากผู้ใช้บริการพบปัญหา หรือ ช่องโหว่ด้านความปลอดภัย ผู้ใช้บริการมีหน้าที่แจ้งให้ทางผู้ให้บริการทราบเพื่อแก้ไขปัญหาดังกล่าวอย่างรวดเร็ว
  11. เนื้อหา ข้อความ รูปแบบ ของบริการนี้เป็นลิขสิทธิ์ของผู้ให้บริการ การทำซ้ำ ลอกเลียนดัดแปลง คัดลอก กระจายหรือจำหน่ายจ่ายแจก บางส่วนหรือทั้งหมดจากทรัพย์สินทางปัญญานี้ โดยมิได้รับอนุญาตจากเจ้าของลิขสิทธิ์เป็นลายลักษณ์อักษร ถือเป็นการกระทำอันผิดกฎหมายอันเป็นการละเมิด และผู้กระทำความผิดจะได้รับโทษตามที่กฎหมายได้กำหนดไว้สูงสุด

**3.คำประกาศเกี่ยวกับนโยบายความเป็นส่วนตัว (Privacy Notice)**

สำนักงานหลักประกันสุขภาพแห่งชาติ (สปสช.) ในฐานะผู้ควบคุมข้อมูลส่วนบุคคล มีหน้าที่ต้องปฏิบัติตามพระราชบัญญัติคุ้มครองข้อมูลส่วนบุคคล พ.ศ. 2562 เพื่อให้การประมวลผลข้อมูลส่วนบุคคล เป็นไปตามที่กฎหมายกำหนด โดยมีสำนักงานพัฒนาวิทยาศาสตร์และเทคโนโลยีแห่งชาติ ในฐานะผู้ประมวลผลข้อมูลส่วนบุคคลภายใต้การควบคุมข้อมูลของสำนักงานหลักประกันสุขภาพแห่งชาติ (สปสช.) จึงขอแจ้งการประมวลผลข้อมูลให้แก่เจ้าของข้อมูลส่วนบุคคลทราบในรายละเอียด สำหรับการรับบริการทางการแพทย์และสาธารณสุข ดังนี้

**3.1 การเก็บรวบรวมข้อมูลส่วนบุคคลของเจ้าของข้อมูล**

สำนักงานหลักประกันสุขภาพแห่งชาติ (สปสช.) จะเก็บรวบรวมข้อมูลส่วนบุคคลและข้อมูลสุขภาพจากเจ้าของข้อมูลโดยผู้บริบาลคุ้มครองสิทธิผู้สูงอายุ และอาจเก็บข้อมูลส่วนบุคคลและข้อมูลสุขภาพทางอ้อมจากข้อมูลที่เจ้าของข้อมูลหรือตัวแทนเจ้าของข้อมูล ให้ไว้กับกรมกิจการผู้สูงอายุ (ผส.) หรือผู้มีส่วนเกี่ยวข้องกับเจ้าของข้อมูลเป็นไปเพื่อประโยชน์ในการให้บริการสุขภาพและการดูแลสุขภาพของเจ้าของข้อมูล

**3.2 ประเภทของข้อมูลส่วนบุคคลที่จัดเก็บ**

* ข้อมูลระบุตัวตน เช่น ชื่อ-นามสกุล วันเดือนปีเกิด เลขบัตรประชาชน รูปถ่ายใบหน้า เพศ หนังสือเดินทาง หรือหมายเลขระบุตัวตนอื่นๆ
* ข้อมูลการติดต่อ เช่น เบอร์โทรศัพท์ เบอร์มือถือ อีเมล Line ID ที่อยู่
* ข้อมูลบุคคลในครอบครัว เช่น ข้อมูลคู่สมรส จำนวนสมาชิกในครอบครัว ความสัมพันธ์ในครอบครัว
* ข้อมูลอ่อนไหว เช่น ข้อมูลสุขภาพ รวมถึง หมู่โลหิต ประวัติการแพ้ยาหรือแพ้อาหาร สภาพปัญหาใน 5 มิติ
* ข้อมูลสิทธิประโยชน์ เช่น สิทธิประกันสุขภาพถ้วนหน้า เบี้ยยังชีพผู้สูงอายุ เงินสงเคราะห์ผู้สูงอายุในภาวะยากลำบาก หรือ สวัสดิการอื่นๆ ที่ผู้สูงอายุได้รับ
* ข้อมูลอื่น ๆ เพื่อประโยชน์ในการดูแลและให้บริการ

**3.3 วัตถุประสงค์ของการประมวลผลข้อมูลส่วนบุคคล**

* เพื่อสนับสนุนการบริบาลและคุ้มครองสิทธิของผู้สูงอายุในระดับชุมชนตามนโยบายของกรมกิจการผู้สูงอายุ
* เพื่อจัดเก็บ บันทึก และติดตามข้อมูลกิจกรรมการให้บริการของผู้บริบาลในพื้นที่
* เพื่อวิเคราะห์ข้อมูลเชิงสถิติในการกำหนดนโยบายหรือปรับปรุงแผนการให้บริการด้านสวัสดิการและสุขภาพของผู้สูงอายุในระดับประเทศหรือพื้นที่
* เพื่อให้หน่วยงานที่เกี่ยวข้องสามารถติดตาม ประเมินผล และพัฒนาคุณภาพของการให้บริการได้อย่างมีประสิทธิภาพ
* เพื่อใช้เป็นหลักฐานประกอบการเบิกค่าตอบแทนหรือค่าชดเชยจากหน่วยงานที่เกี่ยวข้อง

**3.4 ระยะเวลาในการจัดเก็บข้อมูล**

กรมกิจการผู้สูงอายุ (ผส.) จะเก็บรักษาข้อมูลส่วนบุคคลของท่านไว้เป็นระยะเวลา ตราบ เท่าที่วัตถุประสงค์ของการนำข้อมูลดังกล่าวไปใช้ยังคงมีอยู่ หลังจากนั้น กรมกิจการผู้สูงอายุ (ผส.) จะทำลายข้อมูล หรือทำให้ข้อมูลไม่สามารถระบุตัวตนได้เว้นแต่กรณีจำเป็นต้องเก็บ รักษาข้อมูลต่อไปตามที่ กฎหมาย ที่เกี่ยวข้องกำหนด หรือเพื่อเป็นการคุ้มครองสิทธิประโยชน์สำนักงานหลักประกันสุขภาพแห่งชาติ

* 1. **สิทธิของเจ้าของข้อมูล**
     1. ท่านมีสิทธิในการเพิกถอนความยินยอมที่ท่านให้ไว้ก่อนหน้าในการประมวลผลข้อมูลของท่าน อย่างไรก็ตาม การเพิกถอนความยินยอมดังกล่าวย่อมไม่ส่งผลกระทบต่อการเก็บรวบรวม ใช้ หรือเปิดเผยข้อมูลส่วนบุคคลที่ท่านได้ให้ความยินยอมไว้ก่อนหน้าโดยชอบด้วยกฎหมาย
     2. ท่านมีสิทธิขอคัดค้านการเก็บรวบรวม ใช้ หรือเปิดเผยข้อมูลส่วนบุคคลของท่านในเวลาใดก็ได้ เว้นแต่ว่าการเก็บรวบรวม ใช้ หรือเปิดเผยข้อมูลส่วนบุคคลของท่านนั้นถูกทำขึ้นเพื่อการดำเนินงานที่จำเป็นภายใต้ประโยชน์โดยชอบด้วยกฎหมาย หรือเพื่อการดำเนินการตามภารกิจเพื่อสาธารณประโยชน์
     3. ท่านมีสิทธิในการรับทราบข้อมูลของท่านที่ได้มีการประมวลผลโดยเรา ได้รับมาจากการเปิดเผยที่เกี่ยวกับการประมวลผลข้อมูลและขอให้เราทำสำเนาดังกล่าวให้แก่ท่าน
     4. ท่านมีสิทธิยืนยันความถูกต้องในข้อมูลของท่านและร้องขอให้เรา แก้ไขข้อมูลส่วนบุคคลของท่านเพื่อให้ข้อมูลส่วนบุคคลดังกล่าวถูกต้องและเป็นปัจจุบัน
     5. ท่านมีสิทธิในการระงับการประมวลผลข้อมูลของท่าน ในกรณีดังกล่าว เราจะไม่ประมวลผลข้อมูลของท่านนอกเหนือจากการจัดเก็บข้อมูลเพียงเท่านั้น
     6. ท่านมีสิทธิในบางกรณีในการขอให้เราลบข้อมูลส่วนบุคคลของท่านออกจากการจัดเก็บของเรา
     7. ท่านมีสิทธิร้องเรียนต่อผู้มีอำนาจตามกฎหมายที่เกี่ยวข้อง หากท่านเชื่อว่าการเก็บรวบรวม ใช้ หรือเปิดเผยข้อมูลส่วนบุคคลของท่าน เป็นการกระทำในลักษณะที่ฝ่าฝืนหรือไม่ปฏิบัติตามกฎหมายที่เกี่ยวข้อง
  2. **การรักษาความปลอดภัยของข้อมูล**

เรารักษาความปลอดภัยข้อมูลที่ท่านให้ไว้บนระบบคลาวน์ (Cloud) ภายใต้การควบคุม สภาพแวดล้อมที่ปลอดภัย ได้รับการปกป้องจากการเข้าถึงการใช้งานหรือการเปิดเผยโดยไม่ได้รับอนุญาต เรารักษามาตรการป้องกันด้านการบริหารเทคนิคและทางกายภาพที่สมเหตุสมผลเพื่อป้องกันการเข้าถึง การใช้ การแก้ไข และการเปิดเผยข้อมูลส่วนบุคคลโดยไม่ได้รับอนุญาตที่อยู่ภายใต้การควบคุมและดูแล อย่างไรก็ตาม เราไม่สามารถรับประกันการส่งข้อมูลผ่านอินเทอร์เน็ตหรือเครือข่ายไร้สายได้ ดังนั้น ในขณะที่เราพยายามปกป้องข้อมูลส่วนบุคคลของท่าน

ท่านรับทราบว่า

* + 1. มีข้อจำกัดด้านความปลอดภัยและความเป็นส่วนตัวของอินเทอร์เน็ตซึ่งอยู่นอกเหนือการควบคุมของเรา
    2. ความปลอดภัย ความสมบูรณ์ และความเป็นส่วนตัวของข้อมูลใด ๆ และข้อมูลทั้งหมดที่แลกเปลี่ยนระหว่างท่านและเว็บไซต์ของเราจะไม่สามารถรับประกันได้
    3. ข้อมูลและข้อมูลดังกล่าวอาจถูกดูหรือถูกดัดแปลงโดยบุคคลที่สามในระหว่างการถ่ายโอนแม้ว่าจะได้พยายามอย่างเต็มที่แล้วก็ตาม

**3.7 ช่องทางการติดต่อ**

กลุ่มนวัตกรรมแพลตฟอร์มดิจิทัลสุขภาพการแพทย์ (DHCB)

สำนักงานพัฒนาวิทยาศาสตร์และเทคโนโลยีแห่งชาติ (สวทช.)

โทรศัพท์: 0-2564-7000

อีเมล: [contact-amed@nstda.or.th](mailto:contact-amed@nstda.or.th)